**cu praștia în lună**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nu știu dacă ai văzut

se împuținează secunda

și ziua tot mai des se repetă

ia-mi umbra subțiată demult

și încearcă s-o arunci într-un trunchi

de copac

sau departe de lumea concretă

într-un amurg

nu știu dacă ai remarcat

ideile de sub sprâncene

mi se împuținează treptat

îmi par tot mai tembele și mai intense

cum îmi pot spăla fruntea

de atâtea păduri și-amintirile treze?

nu știu dacă ai văzut,

durează mai mult să mă scol în picioare

să te aud

iar drumul până a doua zi

mi-e tot mai lung

spune-mi,

ai putea să mă azvârli cu praștia

în lună

și cu o mână să mă ajungi?

. |